钦定古今图书集成/方舆汇编/职方典/第1383卷 > 《重建琼山县治记》前人
## 钦定古今图书集成/方舆汇编/职方典/第1383卷 > 《重建琼山县治记》前人

琼郡得以齿中州望岭南而世不以遐外鄙彝之者，
有琼山为之属邑也。琼山邑治，倚郡郭下，郡统属邑
七、支郡三，而琼实为之襟喉管辖，苏文忠公所谓“衣
冠礼乐班班然”者，盖为兹邑言也。矧夫民俗之醇和，
物产之众多，工作之瑰奇，秀民奇士之骈生竞爽，盖
与中州不殊。而其所有亦或有非中州所有者，以之
错置中州诸邑间。虽不敢上拟赤县，然概岭以南，则
若瞠乎其后矣。邑甚美，若是则治事之所弗称。譬则
人之躯干魁梧，肤革充盈，而首面弗具焉，恶得为称
哉？琼在汉为珠崖郡名，县以“琼山”，则自唐始。有县斯
有治，治之重。刱于永乐间知县欧阳侯旭，其后日就
倾压，继治者随时修饬，未有改也。天顺庚辰，寇起城
中，治毁于火，莅事者葺茅而居。成化丙戌，梁侯以同
乡人来知县事，知民之情，宜其土俗，上下协和，慨然
以兴作为任。乃于故址建视事之厅六楹，其制视前
修广有加，而益以壮伟，闳耀轩墀，下拟古河阳，杂莳
桃李诸花木。旁有两廊，为吏治文书之所，为楹二十
一，前有仪门。仪门之外有大门，以间计之，各五。栖神
有祠，燕宾有书院。以间计之，共四居吏有舍，计其间
凡二十有一。又以外门薄官道，民来集者至无以容。
乃市军营，拓而广之，以达前衢。植以双表，扁曰“宣化”，
而以“申明”、“旌善”二亭翼于两旁。肇事于成化某年某
月，讫工于明年某月。门闼靓深，堂宇高明，垣墙固周，
花木纷敷，足以侈前规而耸后观。邑之父老幼稚，与
夫旁近过往之人，驩相谓曰：“自有县，未始有也。”侯以
予邑人，叨官禁近，以文字为职业，寓书京师，俾纪其
成。予诺之而未遑适。予以忧制家居，父老相率申侯
前言。予惟琼在前代，与儋、万、崖并为四州，国初始升
琼为郡，而以三州隶焉。昔人以邑名州，而又仍其名
以名郡，得非以兹邑所有足以盖夫三州六邑者哉？
予尝怪吾乡僻处遐外，而海内士大夫未尝以遐外
视之。评其艺文俗尚，则曰“海滨邹鲁”；夸其物货生殖，
则目以小苏、杭焉。顾仕而履其境者乃多；不然，匪独
遐外其人，并自遐外其身，何也？意者海气昏浊，触之
者辄为所眩瞀迷惑，而顿忘其素邪？求其存姑息之
心，行苟简之政，以趣目前者，盖亦鲜矣。况望其营久
远之计，廓宏大之规，以覆庇后人也哉？由此以观，则
侯之心之政，可概见矣。继侯以治者，登兹堂以临吾
民，尚知所取则，而不至以遐外视吾人。然则予之《记》，
不但纪营构、志岁月而已。